Í nótt náðist að koma á rafmagni á Dalvík en það er framleitt í varðskipinu Þór sem nú liggur þar við bryggju . Rafmagnið kom á eftir miðnætti í gær en þetta er í fyrsta skiptið sem varðskip er tengt svona við rafmagnskerfi í landi . Ómar Þór Júlíusson , yfirvélstjóri á Þór , segir við mbl.is að þurft hafi að gera þó nokkrar tilraunir og prófa ýmislegt áður en ætlunarverkið tókst . Kallar á fínpússun en ekki að skipta út búnaði Án þess að fara í tæknileg smáatriði segir Ómar verkið flóknara en það var kynnt og sýnt Landhelgisgæslunni hjá framleiðandanum í Síle á sínum tíma . „ Þetta var ekki eins einfalt og það átti að vera eða hljómaði , “ segir hann . Hins vegar kalli þetta ekki á að skipta út neinum búnaði eða tækjum . „ Þetta er frekar bara að fínpússa hlutina , “ segir hann og bætir við að þessi tæknilegu mál verði yfirfarin í næsta stoppi skipsins . Þá hafi þetta verið góð lærdómskúrfa og segir hann að mun einfaldara ætti að vera að tengja skipið við landtengingu ef aftur komi til svipaðs ástands .